คือเรามีอาการกลัวพ่อตัวเองอะค่ะ มันอยากจะร้องไห้ทุกครั้งที่เจอเขาหรือเวลาเขาเข้าใกล้มันจะมีภาพแฟรชเบล็คที่ทำให้เรานึกถึงอดีตอะค่ะ แต่คือมันผ่านมา 1-2 ปีแล้วที่เขาตีเรา คือแรงมากๆอะค่ะแบบตัวชํ้าเลย หลังจากนั้นพ่อก็มาขอโทษอะค่ะ แบบก็คุยกับเรียบร้อยแล้วเราก็ไม่ได้มีอาการอะไร แต่เมื่อสัปดาห์ก่อน พ่อตะคอกใส่เราอะค่ะ แล้วอยู่ๆเราก็นึกถึงตอนที่พ่อตีเรา ตอนที่เขาทำไม่ดีใส่เราหรือแม่อะค่ะ มันกลัวมากเราหลบหน้าเขา เวลาเจอเราทำอะไรไม่ถูกเลยมันกลัวไปหมด กลัวเขาจะทำร้ายเรา พูดแรงๆใส่เรา หรือทำร้ายเรา บางทีที่เจอตัวเราเองจะคิดภาพไปว่าเขาทำร้ายเราแล้วมันก็จะกลัวขึ้นมาแล้วเราก็จะนึกถึงอดีตที่ไม่ดีอะค่ะ คือเราอยากรู้ว่า เราเป็นอะไร เราเป็นโรคประสาทหรือโรคจิตหรือเปล่า เราอยากหายมากๆเลยค่ะ แต่เรากลัวเขา เราไม่กล้าเล่าให้ใครฟังเลย แล้วเราก็ไม่รู้จะทำยังไงให้หาย
สวัสดีค่ะอาการดังกล่าวมาอาจจะเป็นอาการของภาวะ PTSD หรือ Post-Traumatic Stress Disorder ซึ่งเป็นโรคเครียดหลังผ่านเหตุการณ์ร้ายแรง เป็นภาวะทางจิตที่เกิดจากการเผชิญกับเหตุการณ์ตึงเครียด น่ากลัว หรือกระทบกระเทือนจิตใจอย่างรุนแรง ซึ่งอาจเป็นประสบการณ์โดยตรงหรือการพบเห็นเหตุการณ์นั้น ๆ จนทำให้ผู้ป่วยอาจเห็นภาพในอดีต ฝันร้ายเกี่ยวกับเหตุการณ์ที่เกิดขึ้น รู้สึกวิตกกังวลโดยไม่สามารถควบคุมได้ อาจส่งผลให้นอนไม่หลับและไม่มีสมาธิด้วย สาเหตุอื่นๆเช่น ภาวะซึมเศร้า โรคซึมเศร้า หรือเป็นความรู้สึกในคนปกติเมื่อต้องเจอเหตุการณ์ไม่ดีมาในอดีตและเก็บมาคิดซึ่งภาวะPTSD นี้สามารถรักษาและแก้ไขได้ด้วยการใช้ยาและการทำจิตบำบัด ถ้ายังมีความคิด ความกลัวกับเหตุการณ์ในอดีตมากผิดปกติ จนส่งผลต่อการนอนหรือการใช้ชีวิต ควรไปพบแพทย์เพื่อตรวจสุขภาพจิตอย่างละเอียด ให้ได้การวินิจฉัยที่แน่ชัด และเข้ารับการรักษาอย่างเหมาะสมในระยะยาวต่อไป เบื้องต้นพยายามหาสิ่งที่ชอบทำเพื่อเบี่ยงเบนความสนใจ พยายามพูดคุยระบายปัญหากับผู้ที่ไว้ใจได้ดูก่อน